b'\n_START_ARTICLE_\nKiihtelysvaaran kirkko\n_START_SECTION_\nKirkko\n_START_PARAGRAPH_\nKirkon kuorisakaran jatkoksi oli rakennettu sakasti ja 1850-luvulla muihin sakaroihin eteiset. Kirkossa oli aumakatot, keskell\xc3\xa4 olevan lyhytvartisen tornin huipulla oli kattoratsastaja. Sis\xc3\xa4katteena oli puuholvit. Kirkkoa korjattiin 1830-luvulla, vuosina 1855\xe2\x80\x931856 ja Juhani Viisteen johtamana perusteellisesti 1931. Kirkon pinta-ala oli 243 neli\xc3\xb6t\xc3\xa4 ja istumapaikkoja siell\xc3\xa4 oli 452 hengelle. Kirkon alkuper\xc3\xa4iset 11-\xc3\xa4\xc3\xa4nikertaiset urut rakensi Kangasalan urkutehdas 1912, ne saatiin Ruskealan kirkosta. Uudet 12-\xc3\xa4\xc3\xa4nikertaiset urut valmisti Suomen Urkuhuolto 1940. Kirkon alttaritaulun Kristus ristill\xc3\xa4 maalasi Samuel Elmgren 1831. _NEWLINE_Alttaritaulun lis\xc3\xa4ksi kuorin etel\xc3\xa4- ja pohjoisseinill\xc3\xa4 olevat Jumalan kaikkin\xc3\xa4kev\xc3\xa4\xc3\xa4 silm\xc3\xa4\xc3\xa4 esitt\xc3\xa4v\xc3\xa4t maalaukset ja lehterin kaiteiden balusterij\xc3\xa4sentely olivat Samuel Elmgrenin tekemi\xc3\xa4. Maalauskoristelu restauroitiin 1967 arkkitehti Heikki Havaksen ja konservaattori Thorvald Lindqvistin johdolla. Kiihtelysvaaran kirkko oli vanhimpia Pohjois-Karjalassa s\xc3\xa4ilyneist\xc3\xa4 kirkoista.\n_START_SECTION_\nKellotapuli\n_START_PARAGRAPH_\nKirkon kellotapuli on vuodelta 1856 ja uusittu yl\xc3\xa4osastaan vuonna 1931. Edellinen tapuli paloi salaman sytytt\xc3\xa4m\xc3\xa4n\xc3\xa4 1813.\n_START_SECTION_\nPalo\n_START_PARAGRAPH_\nKirkolta tuli automaattinen paloh\xc3\xa4lytys noin kello 4.50 sunnuntaina 23. syyskuuta 2018. Pelastuslaitoksen my\xc3\xb6hemmin aamulla julkaiseman tiedotteen mukaan kellotapuli ja l\xc3\xa4mp\xc3\xb6laitos saatiin suojattua, mutta tuolloin kirkon katto oli jo romahtanut ja vain hirsisein\xc3\xa4t pystyss\xc3\xa4. Kirkko tuhoutui kokonaan. Palo ei aiheuttanut henkil\xc3\xb6vahinkoja._NEWLINE_Kirkon kiinteist\xc3\xb6mestari Jouni Heiskanen onnistui pelastamaan alttaritaulun, ehtoollishopeat ja osan alttarivaatteista._NEWLINE_Sunnuntaina p\xc3\xa4iv\xc3\xa4ll\xc3\xa4 pidetyss\xc3\xa4 tiedotustilaisuudessa poliisi ilmoitti ep\xc3\xa4ilev\xc3\xa4ns\xc3\xa4 paloa tuhopoltoksi, koska ensimm\xc3\xa4isin\xc3\xa4 paikalle tulleiden mukaan tuli oli tuolloin kirkon ulkosein\xc3\xa4ss\xc3\xa4. S\xc3\xa4hk\xc3\xb6keskuksen teknisen vian mahdollisuutta ei ollut suljettu pois. Maanantaina 24. syyskuuta kirkon raunio oli j\xc3\xa4\xc3\xa4htynyt niin paljon, ett\xc3\xa4 sit\xc3\xa4 p\xc3\xa4\xc3\xa4stiin tutkimaan. Tuolloin poliisin palokoirat ilmaisivat, ett\xc3\xa4 kirkon sytytt\xc3\xa4misess\xc3\xa4 on mahdollisesti k\xc3\xa4ytetty palavia nesteit\xc3\xa4 apuna. Maanantaina poliisi otti kotietsinn\xc3\xa4n yhteydess\xc3\xa4 kiinni nelj\xc3\xa4 joensuulaista henkil\xc3\xb6\xc3\xa4 ep\xc3\xa4iltyn\xc3\xa4 kirkon palosta. Ep\xc3\xa4iltyjen j\xc3\xa4ljille p\xc3\xa4\xc3\xa4stiin poliisin omien tutkimusten ja yleis\xc3\xb6vihjeiden perusteella, poliisi tiedotti tiistaina aamup\xc3\xa4iv\xc3\xa4ll\xc3\xa4. Torstaina 27. syyskuuta pidetyss\xc3\xa4 vangitsemisoikeudenk\xc3\xa4ynniss\xc3\xa4 Pohjois-Karjalan k\xc3\xa4r\xc3\xa4j\xc3\xa4oikeus vangitsi kiinniotetuista yhden, 29-vuotiaan paikkakuntalaisen miehen ep\xc3\xa4iltyn\xc3\xa4 t\xc3\xb6rke\xc3\xa4st\xc3\xa4 tuhoty\xc3\xb6st\xc3\xa4. Kolme muuta kiinniotettua p\xc3\xa4\xc3\xa4stettiin vapaaksi. Vangittu on tunnustanut sytytt\xc3\xa4neens\xc3\xa4 kirkon ja antanut poliisille yksityiskohtaisen teonkuvauksen._NEWLINE_Pohjois-Karjalan k\xc3\xa4r\xc3\xa4j\xc3\xa4oikeudessa tuomittiin 22. tammikuuta 2019 paikkakuntalainen Aki Petri P\xc3\xb6ll\xc3\xa4nen 2 vuoden 8 kuukauden ehdottomaan vankeuteen ja liki kolmen miljoonan euron korvauksiin t\xc3\xb6rke\xc3\xa4st\xc3\xa4 vahingonteosta.'